Козловец

Козло̀вец е село в Северна България, община Свищов, област Велико Търново.

География 
Село Козловец се намира в средната част на Дунавската равнина, на 16,4 км южно от Свищов. Съседни са му селата: Алеково – на 7,5 км на югоизток; Царевец – на 10,7 км на север; Българско Сливово – около 17 км през Царевец (по права линия 7 км на северозапад); Драгомирово – на 23,8 км през Царевец и Българско Сливово (по права линия около 9 км на запад); Совата – на 14,7 км на север–югоизток (по права линия около 8 км на североизток);  и Хаджидимитрово – на 19,1 км през Совата (по права линия около 7 км на изток).

Селото е заобиколено от хълмове, а през него тече от юг на север малката местна река Съвова бара, която по-нататък се събира с подобна река, течаща откъм Българско Сливово, и водите им се вливат при село Совата като ляв приток в река Студена. В границите на селото река Съвова бара влиза от юг при надморска височина около 112 м и излиза на север при около 86 м. В центъра на селото при сградата на кметството надморската височина е около 97 м, в западния край достига 130 – 150 м, а в източния – 160 – 180 м.

Почвата е много плодородна с преобладаващ тип карбонатен чернозем. Тук виреят зърнени култури, отглеждат се лозя, плодове и зеленчуци.

Земеделските земи на Козловец са предимно добри, според потенциалното им плодородие при неполивни условия. 

През Козловец минава третокласният републикански път III-405, който го свързва с Алеково и през Царевец – със Свищов, а в границите на селото е негова главна улица.

Населението на село Козловец , наброяващо 3863 души към 1934 г., нараства до максималните 4337 души към 1946 г., след което постепенно намалява до 1094 души към 2018 г. (със средно 44 – 45 души годишно).

История 
Село Козловец първоначално е било българо-турско село. Споменава се в турски документи от 1632 г. с име Ислива (вероятно от Сливово). Има предположения за преместване от местността Кеповите орехи. Има останки от старо заселване в местностите Башчалъка, Гидеклика (Гиигликя), Герчовелетта (Гьорчелетта). В околността (Башчалъка) има гробище, надгробна могила, от късноримско селище, намерени са останки (тракийски конник, талери от Дубровнишката република и други). Според летописна книга, към средата на XIX век е било с около 170 къщи, от които половината турски. Наричало се е Турско Сливово за разлика от съседното Българско Сливово. Българите го наричат и Козло̀вец, което вероятно е по-старото име. За това свидетелства бележка от 1857 г. в църковната летописна книга за дарение на църквата в Козловец, построена в 1854 г. След Освобождението не е преименувано, а продължава да носи същото име. 

Загинали войници от Козловец в Балканската война:

Характерни фамилии за Козловец са Бълдърков, Варамезов, Ланков, Патрашиков и др.

Обществени институции 
Село Козловец е център на кметство Козловец. 

Читалище „Развитие – 1891“ е действащо, регистрирано под № 2261 в публичния регистър „Читалища“ при Министерството на културата. 

Целодневната детска градина „Христо Ботев“ в село Козловец е с общинско финансиране. 

Църквата „Свети Димитър“ действа само на големи религиозни празници. 

В селото има пощенска станция.

Културни и природни забележителности 
На площада в село Козловец е поставена паметна плоча в памет на загиналите във войните: Сръбско-българската война 1885 г., Балканската война 1912 – 1913 г., Общоевропейската война 1915 – 1918 г., Отечествената война 1944 – 1945 г.

Редовни събития 
 Традиционен празник на с. Козловец – 7 ноември.
Място на провеждане: читалището
Организатор: Кметство Козловец

Личности 
 Петър Тинчев Петров – шампион на България по бокс
 Елена Паришева – певица
 Любомир Чолаков (р. 1956) – писател
 Георги Георгиев Бейков (1943 – 2002) – певец
 Ангел Петров Воденичаров – професор по морфология
 доцент Любчо Минчев Варамезов (р. 1963)
 Филип Иванов (р. ок. 1853) – опълченец

Кухня 
Предпочитат се свинско със зеле, сарми, пълнени чушки.

Спорт 
 ФК „Земеделец 93"

Източници

Външни препратки 
 Читалище Развитие, Facebook
 Загинали в Балканската война 
 Фамилии
 archives.bg/balkanwars Загинали войници от Козловец 

Села в област Велико Търново
Населени места в община Свищов